UN OTRO DIYA EN EL KALENDARYO
Un diya muevo en muestra vida…
Kon lo malo i lo bueno…No savemos dayinda..
LE arrogamos para ke mos oyga en SU Glorya
I ke este diya tengamos salud i pase sin lagrima
Un diya de paz i de alegriya…. Sin hora mala..
Un diya de akodrarmos de mas, en muestra vida…
La vida sigue su korso adelantre
No importa si estas felis o triste !
Nada keda en su primera dolor,
No se muere ni de dolyo ni de amor !
Otro un amaneser… Otras noches pasan
Kon las mizmas estreyas ke briyan,
Kon el mizmo lunar ke dezeya engradeser
I en sus katorze empesa a enchikeser !
Bolan bolan muestros diyas
Sin mizmo ke sepamos ande se van
No se pueden apanyar ni guadrar
No seya ke para mirar a las memoryas,
Komo un filmo mas bivo ke fotografias,
Tomar un reflo de la vida, deskansar !
No abasta lavorar, kale saver i gozar..
No importa si son suenyos
Si los vimos o mos imajinimos !
Mos enrikesimos de rekuerdos,
En las miradas los tenemos enklavados.
Suenyos dorados, amores olvidados,
Bezos ke dayinda keman los lavios,
Desepsyones, el silensyo i los bruidos…
En sivdades leshanas o en kaminos asolados